Author: prezentacia
Last saved by: marek.gilanyi
Company: MSVVaSSR

Príloha č. 4 k vyhláške č. .../2012 Z. z.

Charakteristika vybraných pojmov 

Abstrakt - krátka výstižná charakteristika výsledkov vedeckej a odbornej činnosti v rozsahu minimálne 200 slov.   

Autorský hárok (AH) – 36.000 tlačových znakov (20 normovaných strán, 1 strana = 1800 znakov), pri básňach 620 veršov, pri mapách a grafických reprodukciách 2.300 cm^2 (1 AH je rozmer cca 48 cm x 48 cm, 3 AH 6.900 cm^2 – rozmer cca 83 cm x 83 cm), video alebo audiovizuálny záznam zverejnený na internete alebo na fyzickom nosiči v rozsahu aspoň 60 minút.

Autocitácia – prípad, keď autor odkazuje v publikácii na svoju prácu. Citácia vlastnej práce alebo práce, ktorej je citujúci autor spoluautorom. 
Citácia (bibliografická citácia) – údaj / symbol v texte / za textom označujúci použitý zdroj. Formalizovaný údaj o dokumente, ktorý autor bezprostredne použil pri príprave svojej práce, dokument, ktorý je citovaný. Technika spojenia bibliografického odkazu s tým miestom textu, ku ktorému sa vzťahuje bibliografický odkaz. Slúži na spojenie citovaného miesta so záznamom o citovanom dokumente (bibliografickým odkazom) na konci kapitoly, či celého textu. Slúži na identifikovanie publikácie, z ktorej bola doslovne prebratá alebo parafrázovaná myšlienka.
Časopis - periodická publikácia, ktorá vychádza v pravidelných týždenných až polročných intervaloch, obsahuje príspevky viacerých autorov a má vopred vymedzený program                i špecifické zameranie. Musí prejsť systémom bibliografickej registrácie a kontroly a   byť opatrený štandardným číslom ISSN. 

Dokument – informačný prameň tvorený nosičom informácií v podobe hmotného predmetu a množinou dát alebo informácií, ktoré sú na ňom (v ňom) fixované a formálne i obsahovo usporiadané.

Festival – pravidelná, súťažná, príp. nesúťažná prehliadka umeleckej tvorby a umeleckých výkonov, organizovaná podľa osobitných pravidiel a kritérií účasti na mieste a v priestoroch prispôsobených k tomuto účelu.

Galéria – stála verejná inštitúcia s odbornou garanciou, s dramaturgiou a výstavným plánom, so špecializovaným priestorom pre vystavovanie umeleckých diel; jej súčasťou môže byť aj stála expozícia; je zriadená a prevádzkovaná zo štátnych alebo súkromných prostriedkov.

Inštitucionalizovaná zbierka – ucelený súbor umeleckých diel, ktorý je výsledkom konceptu programu zbierkotvornej činnosti.

Karentovaný časopis - vedecký časopis registrovaný a vyhľadateľný v niektorej z tematických sérií Current Contents Connect, ktoré sú dostupné v rámci portálu Web of Knowledge. 

Kartografické dielo – 1. mapa, mapový atlas, ap., t.j. všeobecne každé kartografické (mapové) vyjadrenie zemského povrchu, kozmu, kozmických telies alebo ich častí, spolu s textovými a inými (napr. obrazovými) doplnkami 
2. v zmysle autorského zákona výsledok tvorivej práce majúci kartografický (mapový) charakter a je predmetom autorskej zmluvy (analogicky ako slovesné, dramatické, výtvarné, hudobné ap. dielo). 

Mapa – grafické vyjadrenie objektov, javov alebo ich charakteristík nachádzajúce sa v priestore (na Zemi, v kozme, ap.), vyhotovené ako grafický model v mierke a vo vhodnom kartografickom zobrazení. 

Mapová edícia – súbor (séria) máp vydávaných dlhšie obdobie v jednotnej úprave (formáte) a s jednotným tematický obsahom (zámerom). 

Mapový atlas – súbor máp spojených tematikou, účelom a ďalšími systémovými hľadiskami, spracovaný koncepčne a polygraficky ako jednotné kartografické dielo.

Médium – komunikačný nástroj/kanál, prostredníctvom ktorého je zverejnený umelecký výstup alebo ohlas (napr. televízia, rádio, internet a pod.)

Ohlas - citácie, recenzie alebo kritiky na publikované a zverejnené dielo. Ohlasom na umeleckú činnosť je aj reprodukcia umeleckého diela.

Performancia – predvedenie, verejná prezentácia alebo exhibícia, s väčšou alebo s menšou mierou improvizácie (forma akčného umenia, v ktorej sa spájajú prvky viacerých umeleckých druhov – divadla, hudby, poézie, projekcie a výtvarného umenia).

Podujatie – forma a miesto zverejnenia vedeckého, odborného alebo umeleckého výstupu; môže mať podobu jednorazovej alebo periodickej akcie.

Poster – je to forma prezentácie vedeckých a odborných poznatkov na konferenciách, v rámci ktorej sú stručne, zvyčajne graficky alebo tabuľkovou formou prezentované informácie.

Prehliadka – forma zverejnenia umeleckého výstupu; je realizovaná v priestoroch prispôsobených k tomuto účelu; patria sem samostatné i skupinové prehliadky. Charakter prehliadky môžu mať podujatia ako bienále, hudobné, divadelné, filmové festivaly a pod.  

Premiéra – oficiálne zverejnenie nového naštudovania umeleckého diela.

Prezentácia – forma zverejnenia umeleckého výstupu; je realizovaná v priestoroch prispôsobených k tomuto účelu; patria sem samostatné i skupinové prezentácie; často je prezentácia súčasťou širšieho podujatia.

Realizácia – forma zverejnenia, resp. uskutočnenia umeleckého výstupu vo verejnom prostredí vyhradenom na tento účel; patria sem samostatné i skupinové realizačné výstupy na základe odborného výberu, posúdenia. 

Recenzia - je správa, hodnotiaci článok, alebo štúdia či úvaha o recenzovanom dokumente alebo o umeleckej tvorbe. Autor recenzie nevyužíva ani nepreberá od autora recenzovaného diela myšlienky, ale hodnotí alebo upozorňuje na recenzovanú publikáciu alebo umelecké dielo a umelecký výkon.

Repríza – opakované zverejnenie umeleckého diela.

Skriptum – učebný text určený pre vysokú školu, ktorý má spravidla dočasne nahradiť chýbajúcu vysokoškolskú učebnicu. Skriptum musí prejsť oficiálnym publikačným procesom, spĺňať kritériá všeobecne zverejnenej publikácie a disponovať všetkými potrebnými náležitosťami formálnej  a vydavateľskej úpravy podľa platných štandardov. Skriptá musia byť opatrené číslom štandardného číslovania kníh ISBN. 

Súťaž – súťažná forma zverejnenia umeleckého výstupu; je realizovaná v priestoroch prispôsobených k tomuto účelu; patria sem samostatné i skupinové súťažné prezentácie na základe odborného výberu.

Štúdia – vedecký článok teoretického charakteru a väčšieho rozsahu, publikovaný spravidla v zborníku, časopise, prípadne ako súčasť inej publikácie.

Umelecká kritika – dielo zamerané na výklad a hodnotenie súčasného umenia, ktoré rozoberá, vykladá, hodnotí a usmerňuje. 

Umelecká monografia – komplexne spracované monotematické umelecké dielo, vydané v tlačenej alebo elektronickej podobe, spracúvajúce úzko vymedzenú umeleckú tému. Špecifickosť umeleckej monografie spočíva v sprostredkovaní „tematicky úzko špecializovanej“ umeleckej problematiky, často obohatenej o výber umeleckých reprodukcií, ktoré sú úzko prepojené k vymedzenej umeleckej téme.  

Umelecká výstava – forma zverejnenia umeleckého výstupu; je realizovaná v galériách, múzeách a alternatívnych priestoroch pod odborným vedením kurátora; patria sem samostatné i skupinové výstavy.

Umelecké dielo – označenie zverejneného umeleckého výstupu, ktorý je výsledkom samostatnej alebo skupinovej autorskej umeleckej činnosti.

Umelecký výkon – označenie zverejneného umeleckého výstupu, ktorý je výsledkom samostatnej alebo skupinovej autorskej umeleckej činnosti.

Umelecký výstup – súhrnné označenie pre zverejnený výsledok umeleckej činnosti autora alebo skupiny autorov.

Vedecká monografia - vedecké dielo jedného až troch autorov v tlačenej alebo netlačenej forme podávajúce komplexný, ucelený, vyčerpávajúci, systematický rozbor jednej témy, vedeckého problému alebo časti vedeckého odboru, zahŕňajúci všetky stránky danej témy, jednotlivé časti na seba navzájom nadväzujú s hlavnou intenciou komunikovať vedecké poznatky v odborných a vedeckých kruhoch. Integruje už známe i nové, doposiaľ nepublikované informácie, obsahujúce výsledky autorovej vedeckej práce a predkladá závery. Nevyhnutnou súčasťou je precízne spracovaný vedecký aparát, ktorý zahŕňa aj bibliograficko-informačný, ilustračný, poznámkový a kritický aparát.
Vedecká monografia  musí prejsť oficiálnym publikačným a distribučným procesom, spĺňať kritériá všeobecne zverejnenej publikácie a disponovať všetkými potrebnými náležitosťami formálnej  a vydavateľskej úpravy podľa platných štandardov. Vedecká monografia musí byť recenzovaná najmenej dvoma recenzentmi, v monografii jednoznačne uvedenými. Musí prejsť systémom bibliografickej registrácie a kontroly, byť opatrená číslom štandardného číslovania kníh ISBN a mať rozsah aspoň 3 AH. 
Vedecká monografia je zásadne nepokračujúca, neseriálová, neperiodická publikácia, ojedinele môže byť vydaná v rámci kontinuitného zborníka za splnenia všetkých formálnych a obsahových požiadaviek.
Vedeckú monografiu možno považovať za monografiu vydanú v zahraničných vydavateľstvách, ak bola vydaná mimo územia SR a v inom ako slovenskom jazyku. 
Vedeckú monografiu si nemožno zamieňať so zborníkom  alebo vysokoškolskou učebnicou (pozri príslušné definície).

Výskumná správa – dokument súvisiaci s prípravou alebo s realizáciou a s hodnotením určitého vedeckého výskumu.

Vysokoškolská učebnica - sleduje didaktické ciele a je didaktickým nástrojom vysokoškolského vzdelávania, má vzdelávaciu intenciu, vzťahuje sa na štandardnú prácu v rámci určitého študijného programu a jej obsah je uspôsobený sylabám, kurikulu a obsahu príslušného predmetu, prezentuje systematizovaný súbor a výklad poznatkov k jednému vedeckému problému, téme, k odboru alebo oblasti vysokoškolského odborného vzdelávania, základné pojmy i  zložité a rozporuplné aspekty témy. 
Informačná hodnota vysokoškolských učebníc je v sumarizácii podstatných, overených a spoľahlivých poznatkov, sprostredkovaní vývinových tendencií  v danej oblasti a vovedení študenta i do sporných, ešte nie celkom ujasnených tendencií, predkladaní nových smerov vo vývoji danej disciplíny.  
Vysokoškolská učebnica musí prejsť oficiálnym publikačným procesom, spĺňať kritériá všeobecne zverejnenej publikácie (verejne publikovaný dokument) a disponovať všetkými potrebnými náležitosťami formálnej  a vydavateľskej úpravy podľa platných štandardov. Vysokoškolská učebnica musí byť recenzovaná najmenej dvoma recenzentmi, v nej jednoznačne uvedenými. Musí prejsť systémom bibliografickej registrácie a kontroly, byť opatrená číslom štandardného číslovania kníh ISBN a mať rozsah aspoň 3 AH. 

Zborník - súhrnné označenie pre knižné publikácie, ktoré pod spoločným názvom prinášajú súbor samostatných, vzájomne príbuzných textov. Jednotlivé časti (príspevky, štúdie) by mohli existovať samy o sebe. Patria sem jednorazové i kontinuitné zborníky. Musí prejsť systémom bibliografickej registrácie a kontroly, byť opatrený číslom štandardného číslovania kníh ISBN/ISSN. Vedecký zborník musí byť aj recenzovaný najmenej dvoma recenzentmi, v ňom jednoznačne uvedenými.

Zdrojový dokument – dokument obsahujúci príspevky alebo samostatne identifikované zložky, ktoré sú predmetom analytického bibliografického popisu a sú fyzicky alebo bibliograficky prepojené.